Troels Lund Poulsen (V), 2006-01-27:
Anledningen til den her forespørgsel kan jo næsten ikke være mere aktuel.
Det palæstinensiske selvstyre har jo netop holdt valg med den konsekvens, at vi nu har set et regulært systemskifte i Palæstina.
Den palæstinensiske premierminister, Ahmed Qurei, meddelte torsdag, at han trådte tilbage, og sagde samtidig, at den islamiske gruppe Hamas bør danne regering efter valget.
For palæstinensernes vedkommende står det meget tydeligt, hvordan det nylig afholdte valg skal opfattes.
Om end man må respektere det palæstinensiske folks valg og også glæde sig over, det har været muligt at gennemføre et demokratisk valg under fredelige omstændigheder, er der imidlertid behov for at slå et par ting fast.
For Venstre er det af afgørende betydning, og det er vores klare holdning, at det fortsatte samarbejde med det palæstinensiske selvstyre fuldstændig afhænger af, hvordan Hamas vælger at tackle den valgsejr, som tilsyneladende kommer til at bringe Hamas til regeringsmagten.
Man kan håbe, at Hamas nu vælger en ansvarlig vej, hvilket vil sige fred og forhandling.
Jeg har også kunnet forstå på FN’s generalsekretær, Kofi Annan, der har udtalt sig til adskillige internationale medier, at Hamas kun kan være med til at danne regering i de palæstinensiske områder, hvis organisationen nedlægger våbnene.
Venstre er enig i, at det er i palæstinensernes og Hamas’ interesse, at de spirende bevægelser i retning af at få fredsprocessen i gang igen kan fortsætte uanset udfaldet af valget i Palæstina.
Derfor er det også vigtigt, at det internationale samfund respekterer udfaldet af valget.
Men vores grundlæggende holdning er, at det bør overvejes at stoppe med dansk støtte, hvis Hamas ikke bevæger sig væk fra terrorisme, for vi hverken kan eller vil acceptere, at Danmark er med til at understøtte terrorvirksomhed eller terrorbevægelser.
Danmark har jo ydet overgangsbistand til Gaza og Vestbredden siden 1994 som et af de første lande i verden.
På mange måder har Danmark gjort en særlig stor forskel og har også ydet et anseeligt millionbeløb.
Danmark har igennem en årrække støttet initiativer til fremme af demokrati, god regeringsførelse og respekt for menneskerettigheder gennem bistand til kapacitetsopbygning i centrale statslige institutioner inden for den udøvende, den dømmende og den lovgivende magt.
Opbygningen af en levedygtig palæstinensisk stat forudsætter en velfungerende offentlig administration baseret på god regeringsførelse og respekten for menneskerettigheder, men det kræver også, at det palæstinensiske selvstyre tager klart afstand fra terror.
Meget kommer til at afhænge af Hamas i denne sammenhæng.
På trods af den ofte omskiftelige situation i regionen er der i dag en international konsensus om, hvordan en løsning af problemet kan være.
Under det danske EU-formandskab i 2002 opnåede man i Mellemøstkvartetten en enighed om en såkaldt køreplan eller road map for oprettelse af en levedygtig, uafhængig og demokratisk palæstinensisk stat og dermed en fredelig løsning mellem israelerne og palæstinenserne.
Oprettelsen af en palæstinensisk stat vil efter Venstres opfattelse udgøre den bedste garanti for Israels sikkerhed.
Køreplanen for fred foreskriver de enkelte og gensidige forpligtende parallelle skridt, som både Israel og Palæstina skal tage for at nå frem til målet om en palæstinensisk stat.
Det grundlæggende princip i køreplanen er således, at ingen part må betinge sig implementering af sine egne forpligtelser på, at den anden handler først.
Køreplanen er inddelt i tre faser, som det nok er klart for de fleste.
Derfor vil Venstre også kraftigt opfordre til, at en ny palæstinensisk ledelse fortsat fastholder køreplanen som det centrale element i fredsprocessen, og at vi derfor også må afvente, hvem der kommer til at lede det palæstinensiske selvstyre.
Lad mig på baggrund af denne ordførertale på vegne af Venstre, Socialdemokratiet, Dansk Folkeparti, Det Konservative Folkeparti og Det Radikale Venstre fremsætte følgende: Forslag til vedtagelse
»Folketinget udtrykker støtte til regeringens bestræbelser på at fremme målet i køreplanen for fred om en forhandlet tostatsløsning, der indebærer oprettelse af en uafhængig, demokratisk, økonomisk og socialt bæredygtig, sammenhængende palæstinensisk stat, der lever side om side med Israel i fred og sikkerhed med udgangspunkt i FN’s sikkerhedsresolutioner 242, 338, 1397 og 1515.
Folketinget opfordrer regeringen til at fortsætte og styrke den danske indsats bilateralt, i EU og FN.«